
–	uzimajući u obzir svoje prethodne rezolucije o Afganistanu,
–	uzimajući u obzir članak 144. stavak 5. i članak 132. stavak 4. Poslovnika,
A.	budući da su talibani od preuzimanja zemlje raspustili pravosudni sustav, naložili sucima da u potpunosti provode šerijatsko pravo te ponovno započeli s javnim pogubljenjima i okrutnim kažnjavanjem kao što su bičevanje i kamenovanje; budući da je od tada održano pet javnih pogubljenja, kojima su prisustvovale tisuće ljudi;
B.	budući da su talibani praktički izbrisali žene, djevojke i djevojčice iz javnog života; budući da ograničenja njihovih prava uključuju zabranu pristupa poslu, putovanju i zdravstvenoj skrbi bez muškog srodnika, zabranu obrazovanja nakon šestog razreda, uskraćivanje pristupa javnim mjestima i sportu, nasilno provođenje strogih pravila odijevanja te ukidanje sustava potpore za žrtve nasilja;
C.	budući da se manjine, kao što su Hazarijci i Tadžici, suočavaju sa sve većom represijom i diskriminacijom;
1.	izražava ozbiljnu zabrinutost zbog humanitarne krize i krize ljudskih prava u Afganistanu od talibanskog preuzimanja vlasti; podsjeća na obveze Afganistana u području međunarodnih ljudskih prava; ponavlja svoju nepokolebljivu predanost afganistanskom narodu te poštovanju njegovih prava i sloboda koji su bili osigurani tijekom prethodnih 20 godina;
2.	osuđuje talibansko radikalno tumačenje i provođenje šerijatskog prava te pokušaj brisanja žena, djevojaka i djevojčica iz javnog života, što predstavlja rodni progon i rodni aparthejd; poziva na to da se odmah ponovno uspostavi potpuno, ravnopravno i smisleno sudjelovanje žena, djevojaka i djevojčica u javnom životu, posebno njihov pristup obrazovanju i poslu; pohvaljuje hrabrost afganistanskih žena i izražava solidarnost s njima;
3.	poziva de facto afganistanske vlasti da ponovno otvore nacionalni sustav potpore žrtvama nasilja nad ženama, djevojkama i djevojčicama te da osiguraju načine traženja skloništa, zdravstvene skrbi, pravne zaštite i odštete;
4.	poziva na to da se žrtve nasilja nad ženama, djevojkama i djevojčicama puste iz zatvora u kojima se drže u nehumanim uvjetima na štetu njihova mentalnog i fizičkog zdravlja[footnoteRef:1];  [1:  	Misija Ujedinjenih naroda za pomoć Afganistanu, Divergence of Practice: The Handling of Complaints of Gender-Based violence against Women and Girls by Afghanistan’s facto Authorities (Razlika u praksi: Rješavanje pritužbi na rodno uvjetovano nasilje nad ženama, djevojkama i djevojčicama od strane afganistanskih de facto vlasti), prosinac 2023.] 

5.	potiče de facto afganistanske vlasti da ukinu smrtnu kaznu i odmah zaustave javna pogubljenja, drugo okrutno ili nehumano kažnjavanje te diskriminaciju i barbarski progon, posebno žena, djevojaka i djevojčica te LGBTIQ+, etničkih i vjerskih manjina;
6.	osuđuje proizvoljno pritvaranje boraca za ljudska prava, među kojima su Manizha Seddiqi, Ahmad Fahim Azimi, Sediqullah Afghan, Fardin Fedayee i Ezatullah Zwab; poziva na njihovo trenutačno i bezuvjetno puštanje na slobodu;
7.	inzistira na tome da održavanje kontakata s talibanima bude strogo uvjetovano na temelju pet mjerila koje je utvrdilo Vijeće te preporuka posebnog izvjestitelja UN-a;
8.	podržava pozive afganistanskog civilnog društva da de facto vlasti odgovaraju za svoje zločine, posebno u okviru istrage Međunarodnog kaznenog suda, uspostavom neovisnog istražnog mehanizma UN-a i proširenjem restriktivnih mjera EU-a;
9.	potiče EU i države članice da povećaju humanitarnu pomoć i financiranje za potporu osnovnih potreba i sredstava za život te za afganistansko civilno društvo; potiče države članice da izdaju humanitarne vize za progonjene žene i borce za ljudska prava te da dovrše evakuaciju lokalnog afganistanskog osoblja koje je ostalo u zemlji;
10.	poziva međunarodnu zajednicu, a posebno regionalne aktere, da nastave vršiti pritisak na de facto afganistanske vlasti; ističe da se prisilnim vraćanjem Afganistanaca te osobe dovode u opasnost;
11.	nalaže svojoj predsjednici da ovu Rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku, državama članicama, UN-u i de facto afganistanskim vlastima.

